**ELŐTERJESZTÉS**

**Szombathely Megyei Jogú Város Jogi és Társadalmi Kapcsolatok Bizottsága**

**2015. december 8-i ülésére**

**Beszámoló Szombathely Megyei Jogú Város Önkormányzata 2015. évi**

**testvérvárosi kapcsolatainak működéséről, eredményességéről**

1. **Előzmények:**

Szombathely Megyei Jogú Város Önkormányzata külkapcsolatait 2015-ben is nagyfokú aktivitás jellemezte.

Két új testvérvárosi megállapodás köttetett az idei esztendőben, meglévő testvérvárosainkkal pedig szorosabb együttműködés kialakítására törekedett a város vezetése.

1. **Új testvérvárosok: Kutaisi és Sisak**

* Az előző évek előkészítő munkájának eredményeként városi delegációval január 31-február 4-ig a georgiai **Kutaisi**ben tartózkodtam, ahol Shota Murgulia polgármester úrral február 2-án aláírtuk a testvérvárosi megállapodást. Az aláíró ünnepségen részt vett Magyarország tbiliszi nagykövete, Szabó Sándor úr is. A két város polgármestere elköteleződését fejezte ki a testvérvárosi kapcsolat iránt, és megnevezte a jövőbeli **együttműködés területei**t.

Turizmus:

A Budapest-Kutaisi között közlekedő kedvezményes repülőjáratoknak köszönhetően turisztikai együttműködés célozható meg a két város idegenforgalmi irodáinak közreműködésével. A Savaria Turizmus Nonprofit Kft. háromféle turisztikai csomagot állított össze három illetve négy napos, Szombathelyen és környékén történő tartózkodással.

Kultúra:

1. a két város birkózó egyesületeinek együttműködése
2. vízi sportegyesületek együttműködése
3. hagyományőrző harcművészeti csoport meghívása a Savaria Történelmi Karneválra
4. Szent György napi vásárra népművészeti, kulturális csoport meghívása

Gazdaság:

* 1. egyetemek közötti kapcsolat: két éven belül angol nyelvű gépészmérnök képzés indul el Szombathelyen, amire Kutaisi egyetemi hallgatókat várunk
  2. kamarák közötti kapcsolat
* A horvátországi **Sisak**kal 2003 óta zajlik baráti együttműködés. A két város közötti összekötő kapocs Szent Kvirin, Siscia püspöke, aki 303-ban Savariaban halt mártírhalált. Szombathelyen nagy létszámú horvát közösség él, akik aktívan ápolják hagyományaikat, kultúrájukat, valamint bekapcsolódnak az Önkormányzat horvát vonatkozású programjaiba. 2010-ben a Váci Mihály Általános Iskola testvériskolai kapcsolatot létesített a Sisaki Selai Általános Iskolával, amellyel azóta is töretlen az együttműködés.

A fentiek hatására kezdeményeztem Sisak város vezetésénél a testvérvárosi kapcsolat kialakítását. A testvérvárosi megállapodás ünnepélyes aláírására Szombathelyen, kulturális program keretében került sor **július 3-án**. Kristina Ikić Baniček polgármester asszony Milijana Borojević asszonnyal, a Turisztikai Iroda igazgatójával, valamint Anita Galić nemzetközi ügyintézővel érkezett városunkba. Vendégeink megtekintették az Iseumot, a Savaria Múzeumot, találkoztak a Horvát Önkormányzat képviselőivel, és ellátogattak a másnapi Horvát nap eseményeire is.

1. **Testvérvárosi események 2015-ben:**

Az idei évet főként a kulturális eseményekre, a városok nagyrendezvényeire történő kiutazások jellemezték, de ezen kívül számos iskolai, egyesületek közötti kapcsolatfelvétel indult az Önkormányzat kezdeményezésére, illetve közbenjárásával.

Szombathely Megyei Jogú Városa rendszeresen vendégül látja testvérvárosait két nagyrendezvényén, a **Savaria Történelmi Karnevál**on és a **Szent Márton rendezvénysorozat**on.

* + ***Augusztus 27-30. A XV. Savaria Történelmi Karnevál*ra az összes testvér- és baráti városunk, továbbá az ír, izraeli és szlovén nagykövet kapott meghívást. Közülük Felsőőr, Ferrara, Kutaisi, Lecco, Nõmme, Sisak, Vajdahunyad és első alkalommal Yantai testvérvárosunk, valamint Razgrad, Tours és Zilah baráti városunk delegációja képviseltette magát a rendezvényen. Rajtuk kívül Georgia budapesti nagykövete, őex. Zaza Kandelaki úr és Írország budapesti nagykövetségének ügyvivője, Wendy Dorman-Smith asszony is tiszteletét tette városunkban. Az idei év különlegessége, hogy a Kaufbeurenből érkező Artistica Anam Cara egyesület szereplésein kívül Kutaisi testvérvárosunk Állami Népzenei és Néptánc Csoportja, illetve Razgrad baráti városunk Abritus hagyományőrző csoportja is fellépett műsorával a Karneválon, valamint részt vett a felvonuláson. Bolgár baráti városunk a tavalyi évben turisztikai szakemberekkel kiegészülve látogatott a Karneválra, a rendezvény megismerésére, és megbeszélést folytattak a szervezőkkel. Ennek eredményeként Razgradban idén első alkalommal szervezték meg a történelmi Abritus fesztivált. Az idei évben is érkezett Felsőőrről egy 50 fős külön buszos csoport is a rendezvényre.**

**A karneváli eseményeken történő részvételen túl a testvérvárosi delegációkkal mindig törekedünk a testvérvárosi kapcsolatok elmélyítésére, aminek érdekében külön találkozókat szervezünk:**

**Tours** küldötte, Antoine Selosse úr, az Európai Szent Márton Kulturális Központ igazgatója Turiet Lilian asszonnyal, a Szent Márton Európai Kulturális Útvonal Magyarországi Tanácsának tagjával péntek délelőtt érkezett városunkba. Személyes találkozás keretében egyeztettünk a jövő évi szombathelyi és Tours-i jubileumi programokról. Selosse úr tájékoztatott a 2016. július 1-4. között megrendezendő „Szent Márton parádé” nevű rendezvényről, melyen a tervek szerint Szombathely, mint Szent Márton szülővárosa és a Szent Márton zarándokút része kulturális műsorral és kézműves standdal mutatkozik be. Rövid látogatásának az volt a célja, hogy a Karnevált tanulmányozza, hisz a Karneváli programokat, főként a felvonulást mintaként kívánja használni a jubileumi rendezvénynél.

**Kutaisi és Yantai delegációjával is külön egyeztetést folytatott a város vezetése.** Kutaisi város polgármesterével egyetértettünk abban, hogy a tervezett turisztikai együttműködést meg kívánjuk valósítani a Kutaisi és Budapest között működő közvetlen légi kapcsolatnak köszönhetően, illetve a sport terén is együttműködést indítunk, elsőként a két város vízilabda csapatai között. Ennek megtárgyalására megbeszélést kezdeményeztünk az érintett szakemberek jelenlétével. A másnapi megbeszélésen részt vett Grünwald Stefánia ügyvezető asszony és Juhász Tibor úr, az Aligátor Vízilabda Utánpótlás Sportegyesület elnöke. A turizmus területén a felek pár napos tartózkodásra turisztikai és kulturális csomagot kívánnak kidolgozni. Az AVUS elnöke ismertette az Egyesületet, és örömét fejezte ki a baráti mérkőzésen történő részvételükkel kapcsolatban. Yantai várossal is szoros együttműködés kialakításának fontosságát hangsúlyozta a város vezetése, és főként a turisztika, valamint a nyelvoktatás terén látunk kapcsolódási lehetőséget. Szombathely gazdasági életéről, főként a kuplunggyártásról szóló tájékoztatóhoz kapcsolódóan a kínai testvérváros delegációvezetője együttműködést ajánlott fel a General Motors-zal.

Koczka Tibor alpolgármester úr jelezte szándékát **Felsőőr** város vezetésének a rendszeres határ menti megbeszélések újraindításáról. Főként a két város közötti sportrendezvények felelevenítését javasolta. Georg Rosner polgármester úr üdvözölte az elképzelést, és kiemelte, hogy a városok rendezvényeinek kölcsönös népszerűsítését, főként a médiában történő megjelenést tartja fontosnak. A rendszeres megbeszéléseket főként a közlekedési összeköttetések témájában szorgalmazzák.

A **sisaki** turisztikai iroda igazgatója egyeztetett a Savaria Legio Egyesület vezetésével a szeptember 4-6. között zajló „Kupa folyó éjszakák” rendezvényen történő részvételükről, amikor is a rómaiak a kelták felett aratott győzelmének 2050. évfordulóját, a római kor kezdetét ünneplik.

A sisaki turisztikai iroda igazgatója egyeztetett Skrapits László úrral, a Horvát Önkormányzat elnökével, akivel a szombathelyi horvát nemzetiségi iskola indulásával kapcsolatban közös programokat, együttműködést kezdeményeztek.

Az idén 20 éves **leccó**i kapcsolat emlékére Beatrice Tasnádi Caruzzo asszony, a Testvérvárosi Bizottság tagja emléklapot vehetett át. Lecco Testvérvárosi Bizottságának tagja polgármesterük meghívását tolmácsolta decemberre, a Szent Miklós ünnepségre. A jövő évi Karneválra olasz testvérvárosunkból várhatóan nagy autóbuszos csoport érkezik.

Jeleztem, hogy Vajdahunyaddal idén 25 éves a kapcsolat, erről novemberben, a Szent Márton-napi rendezvények keretében emlékezett meg a két város vezetése. Jövőre pedig Felsőőrrel jubilálunk, velük 25 éves lesz az együttműködés.

* + ***November 5-9. között* az idei Szent *Márton rendezvények*et Kaufbeuren és Vajdahunyad testvérváros tisztelte meg jelenlétével. A november 6-i püspöki szentmisén a felújított Szent Márton-templomban a kaufbeureni plébánia képviselői az oltárban ünnepélyesen elhelyezték Szent Crescentia ereklyéjét. Testvérvárosaink részt vettek a péntek esti Vesperáson, a lampionos felvonuláson, megkoszorúzták Szent Márton szobrát, jelen voltak a szombati szentmisén, illetve a szombat esti Szent Márton napi díjátadó gálán és az azt követő fogadáson. Ellátogattak a Szent Márton napi országos nagyvásárra is. Vajdahunyad testvérvárosunk polgármestere, Viorel Arion úr, valamint Takács Aranka asszony, városi képviselő a 25 éves testvérvárosi évforduló alkalmából emléklapot vehetett át a város vezetésétől. A műsort Ciupe Natanael vajdahunyadi zongoraművész színesítette előadásával.**

1. **Kapcsolat Vajdahunyaddal:**
   * **Február 8-15. között** Vajdahunyad testvérvárosunk polgármesterének meghívására 30 szombathelyi diák vett részt a Straja-i sítáborban. A kiutazókkal a Műszaki Szakközépiskola könyveket küldött a vajdahunyadi Magyar Ház részére.
   * **Május 1-10. között** Horváth Boglárka Brigitta egyéni vállalkozó kézműves foglalkozások megtartásával képviselte városunkat a VI. Hunyad Megyei Magyar Napok rendezvényen.
   * **Július 24-26. között** Vajdahunyad testvérvárosunk polgármesterének, Viorel Arion úr meghívására Koczka Tibor alpolgármester úr, Kántás Zoltán és Dr. Ipkovich György képviselő urak részt vettek a Vajdahunyad napja nevű városi ünnepségen. A Városházán zajló megbeszélésen szó esett a 25 éves testvérvárosi kapcsolat megünnepléséről, a balatoni ifjúsági táborról, illetve további turisztikai, kulturális, gazdasági és oktatási együttműködés lehetőségeiről. A delegáció találkozott Kofity Zoltán úrral, az RMDSZ Vajdahunyadi Szervezetének elnökével, valamint a Magyar Házban a helyi magyar közösséggel, illetve Winkler Gyula Európai Parlamenti képviselővel, ahol az együttműködés régi és új területeiről beszélgettek.
   * **Augusztus 25-30**. között huszonöt magyar és román diák és kísérőik táborozhattak az Önkormányzat vonyarcvashegyi üdülőjében. Augusztus 29-én, szombaton a Savaria Történelmi Karnevál eseményeit is megtekintették a fiatalok.

A Corvin Savaria Társaság 2015-ben **600.000 Ft támogatás**ban részesült a vajdahunyadi Magyar Ház működtetéséhez, a „határon túli magyar egyesületek támogatása keret” tételsor terhére.

1. **Kapcsolat Kaufbeurennel:**
   * **Március 20-22. között** a kaufbeureni Testvérvárosi Egyesület ügyvezetője, László Kasztner úr és az Egyesület tagja, Johann Sirch úr városunkban tartózkodott a Szent Márton plébániának gyűjtött adomány átadása céljából. Itt-tartózkodásuk alatt megbeszélést folytattak Dr. Veres András megyéspüspök úrral, Szendi Zsuzsa asszonnyal, a Testvérvárosi Egyesület vezetőjével, valamint Friedl Tamás úrral, a Szombathelyi Német Önkormányzat elnökével az aktuális testvérvárosi programokról.
   * **Június 11-15.** **között** Kaufbeuren testvérvárosunk meghívására a Savaria Turizmus Nonprofit Kft. két munkatársa a város turisztikai és kulturális arculatát bemutató standdal, borkóstolóval, valamint az Ungaresca Táncegyüttes két táncosával képviselte városunkat az „Együtt a régióban” elnevezésű gazdasági, turisztikai vásáron.
   * **Június 26-28. között a Kaufbeureni Önkéntes Tűzoltóság meghívására a Szombathelyi Katasztrófavédelmi Kirendeltség nyolc fős küldöttsége látogatott testvérszervezetükhöz, aminek keretében szakmai programokon vettek részt Kaufbeurenben és Augsburgban.**

* **Július 10-12. között** Dr. Takátsné dr. Tenki Mária elnök asszonnyal és Kántás Zoltán képviselő úrral **Kaufbeurenben, a „Tänzelfest” ünnepségen jártam.**

A hivatalos delegáción kívül városunkat még Szombathely Megyei Jogú Város Német Önkormányzatának elnöke és képviselője, a Vaskeresztesi Hagyományőrző Tánccsoport és zenekara, a Szent Márton Plébánia tagjai, a Magor Hagyományőrző és Íjász Egyesület és a Szombathelyi Kötélugró Egyesület képviselték.

A tavalyi első alkalom után, Szombathely városa két standdal szerepelt a rendezvény Tábori élet nevű eseményén, a régióra jellemző étel- és italkínálattal, valamint kulturális programokkal. Az egyik standot a Német Önkormányzat, a másikat a Magor Íjász Egyesület építette fel. A vaskeresztesi táncosok, illetve az ősmagyar jurta és az egyesület tagjainak íjászbemutatója nagy tömegeket vonzott a Tábori élet pénteki és szombati napján is.

* **Október 29-én** Koczka Tibor alpolgármester úr Stefan Bosse főpolgármester úr meghívására képviselte Szombathelyt a város kulturális és művészeti díjátadó ünnepségén. Idén a díjat a Tänzelfest Egyesület elnöksége vehette át.
* **November 20-23. között** a Szombathelyi Vívóakadémia sportolói részt vettek a XX. Kaufbeureni Fünfknopfturnier és a GEFRO vívóversenyen.
* **November végére a Premontrei Rendi Szent Norbert Gimnázium diákjai kaptak meghívást partneriskolájuktól, a Mariengymnasiumtól. A kiutazást tervezték, azonban a programot az igazgatónő lemondta a terrorfenyegetettség hatására.**

1. **Kapcsolat Kutaisivel:**

* **Május 1-jén** Lendvai Ferenc tanácsnok úr, Dr. Kecskés László és Kántás Zoltán képviselő urak georgiai testvérvárosunkba, Kutaisibe utaztak, a május 2-án megrendezésre kerülő Város Napja rendezvényre. A delegáció ellátogatott a helyi klinikára is, megbeszélést folytattak az igazgatóval és a szakorvosokkal, akik kezdeményezték együttműködési megállapodás kötését a szombathelyi kórházzal.
* **Október 26-31. között** az Aligátor Vízilabda Utánpótlás Egyesület tizenhat gyermek sportolóval és két edző kíséretében részt vett a testvérvárosi vízilabda bajnokságon.

1. **Kapcsolat Felsőőrrel:**

* **Február 2-án a Burgenlandi Magyar Kultúregyesület és a Klebelsberg Intézményfenntartó Központ Szombathelyi Tankerülete együttműködési megállapodást kötött Felsőőrött, a BMKE székházában. Az együttműködési megállapodás célja a határon átnyúló ifjúsági-kulturális kapcsolatok támogatása, művészeti, oktatási és közművelődési programok szervezése. SZMJV Önkormányzatát Rettegi Attila úr, az Oktatási és Szociális Bizottság elnöke képviselte.**
* **Március 24-én „Szombathelyi Iskolák régi képeslapokon“ címmel nyílt kiállítás a Felsőőri Európai Középiskola (EMS) aulájában. A Burgenlandi Magyar Kultúregyesület és a Szombathelyi Civil Kerekasztal nemrég kötött együttműködésének az első nyilvános programja a kiállítás, mely Kőszegfalviné Pajor Klára gyűjtő, képeslapjaiból mutatott be válogatást a 19. század elejétől napjainkig. A kiállítás megnyitóján beszédet mondott Georg Rosner Felsőőr polgármestere, magyarul köszöntötte a résztvevőket Dietmar Misik alpolgármester és Zsótér Írisz a Burgenlandi Magyar Kultúregyesület elnöke. Szombathelyt Rettegi Attila úr, az Oktatási és Szociális Bizottság elnöke képviselte.** 
  + **Június 6-án** az első alkalommal megrendezett Diákkarneválra két felsőőri csapat is érkezett résztvevőként. A rendezvényen köszöntőt mondott Georg Rosner úr, Felsőőr testvérvárosunk polgármestere. Az este folyamán a Burgenlandi Magyar Kultúregyesület diákszínjátszóinak vendégjátékára került sor az MMIK-ban.
  + **Szeptember 12-én** a Szombathelyi Turisztikai és Testvérvárosi Egyesület támogatásával a Burgenlandi Magyar Kultúregyesület kóruskoncertet szervezett szombathelyi és felsőőri kórusok részvételével. Szombathelyt a Capella Cantorum képviselte. A rendezvényt Illés Károly alpolgármester úr nyitotta meg és mondott köszöntőt.

1. **Kapcsolat Leccóval:**
   * **Október 17-22. között a Bolyai Gimnázium 23 diákja és kísérő tanárai második alkalommal tartózkodtak olasz testvérvárosunkban, testvériskolájuk, a** Giuseppe Parini Közgazdasági és Kereskedelmi Középiskola vendégeiként. A programok során a magyar csapat megismerkedett az iskola munkájával, az olasz középiskolások életével, és számos közös kiránduláson vettek részt. A két középiskola között kialakult jó együttműködést hivatalosan is formába öntötték, partneriskolai szerződés aláírásával.
   * **December 5-7. között Virginio Brivio polgármester úr meghívására Szombathely delegációval képviselteti magát a Szent Miklós-napi városi ünnepségen, ahol megemlékezünk a Lecco és Szombathely között 20 éve fennálló testvérvárosi kapcsolatról.**
2. **Kapcsolat Sisakkal:**
   * **Május 26-án a Sisak Selai Általános Iskola tanulói partneriskolájukba, a Váci Mihály Általános Iskolába látogattak.**
   * **Június 5-én a Szent Kvirin Egyházközség tagjai részt vettek a Szent Kvirin ünnepségen.**
   * **Szeptember 4-6. között a Savaria Legio Egyesület tizenhárom fővel részt vett a „Kupa folyó éjszakák” rendezvényen. A Karnevált mintául vevő történelmi fesztiválon a rómaiak a kelták felett aratott győzelmének 2050. évfordulóját, a római kor kezdetét ünneplik.**
3. **Kapcsolat Mariborral:**

* **Február 24-március 5. között Maribor testvérvárosunk adott otthont a Junior Európa Bajnokságnak, ahol a Szombathelyi Vívóakadémia sportolói is sikeresen helyt álltak.** 
  + **Október 4-én testvérvárosunk polgármesterének meghívására Koczka Tibor alpolgármester úr részt vett a város hagyományos ünnepségén, az Öreg szőlő szürete kulturális rendezvényen. Az immár 450 éves, a Guiness Rekordok Könyvében a világ legöregebb szőlőtőkéjeként jegyzett szőlőből a polgármester évente oltványt ajándékoz a barátság és az együttműködés nevében. Polgármester úr tervezi, hogy a közeljövőben Szombathely is kapjon az Öreg szőlőből. Alpolgármester úr** az eseményen rövid beszélgetést folytatott Dr. Andrej Fištravec polgármester úrral. A testvérvárosi kapcsolatok jövőbeli terveire vonatkozóan Mag. Zdravko Luketič alpolgármester úrral egyeztetett.

1. **Kapcsolatok Lappeenrantával:**

* **Június 11. és 14. között Kimmo Jarva, Lappeenranta polgármesterének meghívására hivatalos delegáció tartózkodott finn testvérvárosunkban. A küldöttség tagjai – Molnár Miklós alpolgármester úr, Lendvai Ferenc tanácsnok úr és Balassa Péter képviselő úr – megismerték a város gazdasági, turisztikai, oktatási és szociális helyzetét, ahol Molnár Miklós alpolgármester úr többek között az egyetemi műszaki oktatást emelte ki lehetséges jövőbeli kapcsolódási pontként. A delegációnak alkalma adódott a programokon a Lappeenrantai Finn-magyar Baráti Társaság elnökével és titkárával is találkozni.**

1. **Kapcsolat Nõmmével:**

* **Május 22. és 24. között** Tiit Terik, Nömme kerület polgármesterének meghívására hivatalos delegáció utazott testvérvárosunkba, a hagyományos Nõmmei Tavaszi Napok rendezvénysorozatra.

Észt testvérvárosunk polgármestere delegációjával részt vett **a Savaria Történelmi Karneválon.**

1. **Kapcsolat Ferrarával:**

**2015-ben Ferrara delegációja részt vett a Savaria Történelmi Karneválon, egyéb együttműködésre nem került sor.**

1. **Kapcsolat Ramat-Gannal:**

Ramat-Gan testvérvárosunkkal idén együttműködésre nem került sor.

1. **Kapcsolat Nagyszombattal:**

**Szlovák testvérvárosunkkal idén együttműködésre nem került sor.**

1. **Kapcsolat Ungvárral:**

Ukrán testvérvárosunkkal együttműködésre idén nem került sor.

1. **Kapcsolat Yantai-jal:**

**Kínai testvérvárosunk idén első alkalommal ellátogatott a Savaria Történelmi Karneválra, egyéb együttműködésre nem került sor.**

1. **Kapcsolat Koldinggal:**

**Dán testvérvárosunkkal együttműködésre idén nem került sor.**

1. **Kapcsolat Tours-ral:**
   * **Szeptember 20-25. között Lendvai Ferenc tanácsnok úrral, Szommer Ildikó asszonnyal, a Szent Márton Programiroda vezetőjével és a Szombathelyi Egyházmegye zarándoklatához csatlakozva francia baráti városunkban tartózkodtam, a 2016-os Szent Márton jubileumi év közös programjainak előkészítése érdekében.** A magyar csoportot Serge Babary polgármester úr és Károlyi György úr, Magyarország párizsi nagykövete köszöntötte a Városháza dísztermében. A rendezvényre hivatalos volt a két város kapcsolataiban nagy szerepet játszó Tours-i Magyar Baráti Társaság vezetősége is.

A fogadást követően magas szintű egyházi és városi képviselők részvételével megbeszélés zajlott a jövő évi Szent Márton jubileumi év előkészületeiről. A megbeszélésen kezdeményeztem Szombathely és Tours testvérvárosi kapcsolatának kialakítását.

1. **Kapcsolat Razgraddal:**
   * **Július 22. és 24. között** Dencho Boyadzhiev polgármester úr meghívására hivatalos delegáció utazott Razgradba, a hagyományos Joghurt Vásár és Népi Hagyományok és Kézművesek Fesztiváljára. A hivatalos delegáció tagjai Koczka Tibor alpolgármester úr, valamint Kántás Zoltánés Dr. Ipkovich György képviselő urak voltak. Az UNGARESCA Táncegyüttes több ízben és nagy sikerrel fellépett a rendezvényen.

**A július 23-án, a Városházán tett hivatalos látogatáson Razgrad polgármestere a gazdasági együttműködést szorgalmazta, valamint a korábbi évek kulturális együttműködésén túl kiemelte az Európai Unió nyújtotta nemzetközi partnerségi pályázatok lehetőségeit és egy lehetséges római kori fesztiválok szövetségbe tömörülését. Felajánlották továbbá római kori hagyományőrző csoportjuk részvételét a Savaria Történelmi Karneválon, ami sikeresen megvalósult.**

1. **Kapcsolat Zilahhal:**

**Baráti városunk meghívását a Porolisszum rendezvényre nem állt módunkban elfogadni. Zilah delegációja részt vett a Savaria Történelmi Karnevál rendezvényein.**

**Kérem a Tisztelt Bizottságot, hogy a Szombathely Megyei Jogú Város Önkormányzata 2015. évi testvérvárosi kapcsolatainak működéséről, eredményességéről szóló beszámolót elfogadni szíveskedjék.**

Szombathely, 2015. november „ „.

**(: Dr. Puskás Tivadar :)**

**HATÁROZATI JAVASLAT**

**……………./2015. (XII. 8.) JTKB. sz. határozat**

Szombathely Megyei Jogú Város Jogi és Társadalmi Kapcsolatok Bizottsága a Szombathely Megyei Jogú Város Önkormányzata 2015. évi testvérvárosi kapcsolatainak működéséről, eredményességéről szóló beszámolót elfogadja.

**Felelős:** Dr. Puskás Tivadar, polgármester

Dr. Telek Miklós, osztályvezető

**Határidő:** azonnal